VIA University College Aarhus Campus C | Creator Projects
— VIA University College Aarhus Campus C
Creator Projects har bistået med rådgivning og projektledelse på VIA Campus C. Kunstudsmykningen omfatter en kæmpe kunstinstallation af Jeppe Hein, en fotosamling af Absalon Kirkeby, et 120 kvadratmeter stort maleri af Clare Woods og et collageværk med en kombination af papir, grafik og maling, som Kaspar Oppen Samuelsen har skabt.
Jeppe Heins ’Mobile of Enlightenment’ hænger ned fra loftet i det centrale atrium. Værket vejer 3.000 kilo og består af fem forskellige ’planeter’, der er skabt af stål og glas og, takket være avanceret teknologi, har indbygget bevægelse, lys og neonfarver.
Engelske Clare Woods er kvinden bag et gigantisk maleri på 15 x 8 meter, der pryder en af de store hvide vægge i Bygning C. Maleriet består af 20 aluminiumsplader, som Clare Woods har påført emaljemaling og sat sammen til ét samlet maleri. Det monumentale værk kombinerer det abstrakte og figurative. I motivet indgår både konturerne af et menneskeansigt og elementer fra naturen – blandt andet noget, der kan minde om grene og jordlag.
I Bygning A hænger en samling af 32 store, indrammede fotos, som Absalon Kirkeby står bag, og som bærer titlen ’Palm’. Der er tale om fotografier, som Absalon Kirkeby dels har taget i Danmark, og dels under en udlandsrejse. Billederne er primært i blå og røde nuancer og indeholder hver især to forskellige elementer som symbol på tosomhed, men også som symboler på kontraster – eksempelvis en kombination af noget virkeligt og drømmeagtigt, noget konkret og fantasifuldt, noget nært og fjernt samt noget naturrelateret og kropsligt.
Det fjerde kunstværk hænger i Bygning E – i et område, hvor især lærer- og pædagogstuderende skal udfolde sig med musik og drama. Kaspar Oppen Samuelsens værk er en collage af papirklip, grafik og håndmaling fordelt på seks store, indrammede billeder. På hvert billede ses finurlige og humoristiske dyre- og menneskemotiver.
Foto: © Jeppe Hein, Mobile of Enlightment, 2015
Foto: © Clare Woods, Udholdenhed (The Perseverance), 2015
Foto: © Absalon Kirkeby, Palm, 2012
Foto: © Kaspar Oppen Samuelsen, Uden Titel, 2015